Meie Maa, 27. juuni 1938    Haapsalus avati aasta tagasi surnud preester Jakob Vaaraski testament, millest selgus, et kadunu on määranud oma varanduse  sihtasutusele, mis peab levitama tema ideid ja õpetusi. Preester Vaarask oli pikemat aega Vormsi ap.-õigeusu koguduse preestriks, kuid vabariigi algaastail tekkis tal tüli sinodiga, kuna ta tunnistas ainult Konstantinoopoli mitropoliidi oma ülemaks. Siis lahkus Vaarask preestrikohalt ja asus elama Sinalepa valda. Seal ostis ta endale mõisasüdame ja paar talukohta, kus luuletas ja töötas oma filosoofiliste teooriate kallal. Nüüd selgus testamendist, et kogu kadunu varandus, umbes 13.000 krooni, on määratud  sihtasutusele, mis peab kandma "Tõelaste liidu" nime ja levitama Maaraski ideid ja maailmavaadet. Pealeselle peab liit kirjastama Vaaraski luuletusi ja filosoofilisi artikleid, mis annavad liidule põhialuseid töötamiseks. Kohustustest sugulaste vastu on vaid nimetatud, et kadunu leske tuleb toetada kuni viimase surmani. Päranduse hooldaja advokaat Korris asus eeltöid tegema "tõelaste" organiseerimiseks. Kuna aga sihtasutuse loomiseks luba annab siseministeerium, siis on teadmata, kas preester Vaaraski  pärandust saadakse kasutada soovitud otstarbeks, või läheb see mõnele teisele üldkasulikule organisatsioonile.